CELEX: 62021CN0694
Language: mt
Date: 2021-11-17 00:00:00
Title: Kawża C-694/21 P: Appell ippreżentat fis-17 ta’ Novembru 2021 minn Brunswick Bowling Products LLC mis-sentenza mogħtija mill-Qorti Ġenerali (It-Tieni Awla) fit-8 ta’ Settembru 2021 fil-Kawża T-152/19, Brunswick Bowling Products LLC vs Il-Kummissjoni

24.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/20
            
         
      Appell ippreżentat fis-17 ta’ Novembru 2021 minn Brunswick Bowling Products LLC mis-sentenza mogħtija mill-Qorti Ġenerali (It-Tieni Awla) fit-8 ta’ Settembru 2021 fil-Kawża T-152/19, Brunswick Bowling Products LLC vs Il-Kummissjoni
      (Kawża C-694/21 P)
      (2022/C 37/27)
      Lingwa tal-kawża: l-Ingliż
      
         Partijiet
      
      
         Appellant: Brunswick Bowling Products LLC (rappreżentant: R. Marents, avocat)
      
         Partijiet oħra fil-proċedura: Il-Kummissjoni Ewropea, Ir-Renju tal-Isvezja
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla l-punti 1 u 2 tad-dispożittiv tas-sentenza appellata;
               
            
                  —
               
               
                  tirrinvija l-kawża lura l-Qorti Ġenerali;
               
            
                  —
               
               
                  jew, sussidjarjament, tannulla l-punti 1 u 2 tad-dispożittiv tas-sentenza appellata u tiddeċiedi r-rikors fl-ewwel istanza u tannulla d-Deċiżjoni ta’ Implimentazzjoni tal-Kummissjoni (UE) 2018/1960 (1) fl-intier tagħha;
               
            
                  —
               
               
                  u, fi kwalunkwe każ, tikkundanna lill-Kummissjoni Ewropea għall-ispejjeż.
               
            
         Aggravji u argumenti prinċipali
      
      L-ewwel aggravju, ibbażat fuq ksur tal-Artikoli 263 u 256(1) TFUE ikkunsidrati flimkien, tal-Artikolu 41(1) tal-Karta tad-Drittijiet Fundamentali tal-Unjoni Ewropea (iktar ’il quddiem, il-“Karta”) u tal-prinċipju ta’ amministrazzjoni tajba inkwantu l-Qorti Ġenerali wettqet żball ta’ liġi billi naqset milli tevalwa l-informazzjoni li fuqha bbażat ruħha jew li naqset milli tibbaża ruħha fuqha l-Kummissjoni biex tadotta d-deċiżjoni finali tagħha u, għaldaqstant, billi naqset milli tieħu inkunsiderazzjoni l-fatturi rilevanti kollha, filwaqt li, fejn il-Kummissjoni għandha d-dmir li tiżgura li jkollha għad-dispożizzjoni tagħha l-iktar informazzjoni kompleta u affidabbli possibbli, verifika adegwata tal-legalità tad-Deċiżjoni tal-Kummissjoni mill-Qorti Ġenerali timplika verifika dwar jekk il-Kummissjoni bbażatx ruħha fuq l-informazzjoni kollha rilevanti u jekk, fejn applikabbli, l-informazzjoni li fuqha bbażat ruħha l-Kummissjoni hijiex fattwalment preċiża, affidabbli, kompleta u konsistenti.
      It-tieni aggravju, ibbażat fuq ksur tal-Artikolu 296(2) TFUE, tal-Artikolu 41(1) u 41(2)(ċ) tal-Karta u tal-obbligu ta’ motivazzjoni inkwantu l-Qorti Ġenerali naqset milli tipprovdi raġunament suffiċjentement iddettaljat u mmotivat, filwaqt li, konformement mal-obbligu ta’ motivazzjoni tagħha, il-Qorti Ġenerali għandha tiżvela r-raġunament tagħha b’tali mod li l-appellanti tkun tista’ tkun taf ir-raġunijiet għad-deċiżjoni mogħtija.
      
         (1)  Deċiżjoni ta’ Implimentazzjoni tal-Kummissjoni (UE) 2018/1960 tal-10 ta’ Diċembru 2018 dwar miżura ta’ salvagwardja meħuda mill-Iżvezja skont id-Direttiva 2006/42/KE tal-Parlament Ewropew u tal-Kunsill, biex tipprojbixxi t-tqegħid fis-suq ta’ tip ta’ magna pinsetter u kitt supplimentari li għandu jintuża flimkien ma’ dik it-tip ta’ magna pinsetter, immanifatturata minn Brunswick Bowling & Billiards, u biex tirtira dawk il-magni li diġà tqiegħdu fis-suq (ĠU 2018, L 315, p. 29).